Ir-Regolament tal-Kummissjoni (KE) Nru 2195/2003
tas-16 ta' Diċembru 2003
li tiftaħ il-kwoti tat-tariffi għas-sena 2004 għall-importazzjonijiet ġewwa l-Komunità Ewropea ta' ċerti prodotti agrikoli proċessati li joriġinaw min-Norveġja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93 tas-6 ta' Diċembru 1993 li jippreskrivi l-arranġamenti tal-kummerċ applikabbli għal ċerti oġġetti li jirriżultaw mill-ipproċessar ta' prodotti agrikoli [1], kif l-aħħar emendat bir-Regolament (KE) Nru 2580/2000 [2] u, partikolarment, l-Artikolu 7(2) tiegħu,
Wara li kkunsidrat id-Deċiżjoni tal-Kunsill 2002/981/KE tal-11 ta' Novembru 2002 dwar il-konklużjoni ta' Ftehim bejn il-Komunità Ewropea, fuq naħa, u r-Renju tan-Norveġja, fuq l-oħra, fuq il-Protokoll 2 tal-Ftehim bejn il-Komunità Ekonomika Ewropea u r-Renju tan-Norveġja [3] u, partikolarment, l-Artikolu 2 tiegħu,
Billi:
(1) Il-kwoti annwali għal ċerti prodotti agrikoli li joriġinaw fin-Norveġja maħsub fil-Ftehim fil-forma ta' Skambju ta' Ittri bejn il-Komunità Ewropea, fuq naħa, u r-Renju tan-Norveġja, fuq l-oħra, fuq il-Protokoll 2 tal-Ftehim bejn il-Komunità Ekonomika Ewropea u r-Renju tan-Norveġja għandhom jinfetħu għall-2004.
(2) Ir-Regolament tal-Kummissjoni (KEE) Nru 2454/93 tat-2 ta' Lulju 1993 li jippreskrvi disposizzjonijiet għall-implimentazzjoni tar-Regolament tal-Kunsill (KEE) Nru 2913/92 jistabbilixxi l-Kodiċi Doganali Komuni [4], kif l-aħħar emendat bir-Regolament (KE) Nru 1335/2003 [5], jippreskrivi regoli għall-ġestjoni tal-kwoti tat-tariffi. Huwa xieraq li jkun provdut li l-kwota tat-tariffi miftuħa minn dan ir-Regolament tkun ġestita skond dawk ir-regoli.
(3) Il-miżuri provduti f'dan ir-Regolament huma skond l-opinjoni tal-Kumitat ta' Ġestjoni għall-mistoqsijiet orizzontali dwar il-kummerċ fi prodotti agrikoli proċessati mhux elenkati fl-Anness I,
ADOTTAT DAN IR-REGOLAMENT:
Artikolu 1
Il-kwoti tat-tariffi tal-Komunità għall-importazzjonijiet ta' prodotti agrikoli pproċessati li joriġinaw fin-Norveġja, kif speċifikat fl-Anness, għandhom jinfetħu ħielsa mid-dazju mill-1 ta' Jannar sal-31 ta' Diċembru 2004.
Artikolu 2
Il-kwota tat-tariffa tal-Komunità msemmija fl-Artikolu 1 għandha tkun ġestita mill-Kummissjoni skond l-Artikoli 308a, 308b u 308ċ tar-Regolament (KEE) Nru Nru 2454/93.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu jkun applikabbli mill-1 ta' Jannar 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha
Maghmul fi Brussel, is-16 ta' Diċembru 2003.